Miodrag Popović

**Miodrag Popović** (Popovi, Crna Trava, 16. oktobar 1920 – Beograd, 2005) je srpski bio istoričar književnosti, esejist, pesnik, pripovedač, romanopisac i profesor Univerziteta u Beogradu.

## Biografija
Pre rata pripadao komunističkom pokretu. Osnovnu školu i gimnaziju završio je u Beogradu, 1939. godine. Studirao je na Medicinskom fakultetu u Beogradu i diplomirao na Filozofskom fakultetu 1951. godine. Bio je službenik Prosvetnog odeljenja INO Beograda, sekretar i član redakcije časopisa „Mladost“ i novinar u Radio Beogradu. Uhapšen po IB-u 16. oktobra 1949. i sproveden na Goli otok, potom u Rudnik „Kreka“, da bi 1. marta 1950. bio pušten na slobodu. Od oktobra 1950. radi kao bibliotekar u Univerzitetskoj biblioteci Svetozar Marković. Potom je (od 1955) asistent na Filozofskom fakultetu. Doktorira 1957. s tezom „Đura Jakšić do 1868. godine“. Od 1958. je naučni saradnik na Katedri za jugoslovensku književnost Filološkog fakulteta, pa vanredni profesor za predmet Jugoslovenska književnost (1964) i redovni profesor Nove jugoslovenske književnosti (1971). Penzionisan je 1. novembra 1980. godine.

## Rad i dela

Njegovo kapitalno delo je *Istorija srpske književnosti – romantizam I – III* (1968–1972), u kome temeljno analizira vreme i okolnosti nastanka značajnih dela srpske književnosti 19. veka i ističe njihove vrednosti sa današnjeg stanovišta. Na nov način je protumačio i prevrednovao delo većine srpskih romantičara (Vuk Karadžić, Sima Milutinović Sarajlija, Njegoš, Zmaj, Jakšić), dok je nekim piscima dao značajnije mesto nego što su ga do tada u književnosti imali (Koder, Prota Mateja Nenadović, Stojan Novaković). Sa velikim uvažavanjem napisao je obimnu monografiju o Vuku Karadžiću (1964) i kritički pisao o kosovskom mitu, smatrajući da svoje korene vuče iz paganskih obreda i da je svoj završni oblik dobio u vreme Prvog srpskog ustanka (*Vidovdan i časni krst*, 1976). Ove knjige su za njegova života doživele po tri izdanja u velikim tiražima.

Pored studija i eseja, u časopisima je objavljivao pesme, pripovetke, putopise i satiričnu prozu.

### Monografije
* *Vuk Stefanović Karadžić 1787-1864*, Nolit, Beograd, 1964,
* *Istorija srpske književnosti – romantizam I – III*, Nolit, Beograd, 1968 – 1972,
* *Romantizam I – III*, drugo skraćeno i prerađeno izdanje, Nolit, Beograd, 1975,
* *Istorija srpske književnosti – romantizam I i II*, Zavod za udžbenike i nastavna sredstva, Beograd, 1985,

### Studije
* *Jedna pesma i jedna epoha*, članci i studije, Novo pokoljenje, Beograd, 1954,
* *Đura Daničić*, Nolit, Beograd, 1959,
* *Traganje za trajnim*, književno-itorijske studije, Nolit, Beograd, 1959,
* *Đura Jakšić*, Prosveta, Beograd, 1961, 
* *Vidovdan i časni krst*, ogledi iz književne arheologije, Slovo ljubve, Beograd, 1976,
* *Ogledi iz književne arheologije*, 1977,
* *Zatočenik pamćenja (lament)*, 1981,
* *Jota (Srp duha nečastivog)*, Rad, Beograd, 1981, 
* *Pamtivek (Srpski rječnik Vuka St. Karadžića)*, 1983, 1985
* *Cetinjski bonik (o Njegošu)*, 1984, 1986, 
* *Poznice (memoarski eseji)*, Prosveta, Beograd, 1999.

### Roman
* *Za jatom*, 1955.

### Nagrade
* Nagrada Đorđe Jovanović 1972,
* Oktobarska nagrada Beograda, 1976.
* Sedmojulska nagrada, 1984.
* Vukova nagrada, 1987,
* „Geca Kon“, 2000.

## Literatura
* Golub Dobrašinović: Profesor Miodrag Popović, Zavod za udžbenike i nastavna sredstva i Filološki fakultet, Beograd, 2000.
* Enciklopedija srpskog naroda, Zavod za udžbenike, Beograd, 2008.

## Vanjske veze
* Biobibliografski podaci, Pripovetke, Memoari